b'\n_START_ARTICLE_\nNaprej v preteklost\n_START_PARAGRAPH_\nNaprej v preteklost je proza, katere avtor je pisatelj Milan Dekleva. Prozno delo je iz\xc5\xa1lo leta 1997 v Zbirki Pisanice.\n_START_SECTION_\nKratka vsebina\n_START_PARAGRAPH_\nZgodba govori o de\xc4\x8dku Mihu Jazbin\xc5\xa1ku, ki se je odlo\xc4\x8dil, da bo napisal znanstvenofantasti\xc4\x8dno zgodbo z naslovom Naprej v preteklost. Glavni junak te zgodbe je Miha sam. Zgodba opisuje potovanje prijateljev skozi \xc4\x8das. Potovali so s \xc4\x8dasovnim strojem, zato so se zna\xc5\xa1li v razli\xc4\x8dnih \xc4\x8dasovnih obdobjih. Najprej so se odpravili dale\xc4\x8d nazaj v preteklost, v \xc4\x8das Rimljanov, kjer so naleteli na rimske vojake, kateri nad pri\xc5\xa1leki niso bili zadovoljni. Otroci so se po hitrem postopku odlo\xc4\x8dili, da bodo raje odpotovali v petnajsto stoletje, kjer so bili pri\xc4\x8da pravemu konjeni\xc5\xa1kemu boju. Nad potovanjem so bili navdu\xc5\xa1eni, zato so pot nadaljevali na gradu Bogen\xc5\xa1perk, kjer je bival Janez Vajkard Valvasor. Slednjega so tako prestra\xc5\xa1ili, da sta z njegovo gospodinjo nemudoma zbe\xc5\xbeala._NEWLINE_Zopet so pognali \xc4\x8dasovni stroj in odpotovali v leto 1943. Naleteli so na nem\xc5\xa1ke stra\xc5\xbearje, kateri so jih nemudoma onesposobili in odpeljali k svojemu vodji \xe2\x80\x93 Adolfu Hitlerju. Andrej je diktatorju rekel par krepkih, posledica tega pa sta bila beg in lovljenje. Otroci so komaj da prihiteli v \xc4\x8dasovni stroj in ga pred o\xc4\x8dmi presene\xc4\x8denega vojaka znova pognali ter izginili. Pristali so v letu 1999, kjer so spoznali Lepo Vido iz \xc5\xa0entvida. Odlo\xc4\x8dili so se, da se odpravijo domov, toda kmalu so ugotovili, da se v \xc4\x8dasovnem stroju pelje \xc5\xa1e nekdo \xe2\x80\x93 Lepa Vida. Njena prisotnost jih je tako zmedla, da niso vedeli, da so namesto v letu 1996 pristali v letu 1896. Ob pogledu na mesto so ugotovili, da so pristali v obdobju, ki zaznamuje \xc4\x8das potresa v Ljubljani. Lepa Vida si je ob pogledu na mesto za\xc5\xbeelela oditi domov, zato so jo na njeno \xc5\xbeeljo odpeljali nazaj v leto 1999. Nato je Miha dobil idejo in jih popeljal v \xc4\x8das Franceta Pre\xc5\xa1erna. Slednjega so spoznali in mu povedali, da se morajo v \xc5\xa1oli u\xc4\x8diti njegove pesmi. Pre\xc5\xa1eren jim je odgovoril, da teh pesmi sploh ne pozna. Otroci so nadaljevali, da je njegova pesem Zdravljica dr\xc5\xbeavna himna, Pre\xc5\xa1eren pa se je ob tem le smejal. Otroci so mu pesem narekovali, Pre\xc5\xa1eren pa si jo je zapisal in se jim zahvalil._NEWLINE_Otroci so se odlo\xc4\x8dili, da se po dolgem potovanju vrnejo domov. Za krmilo je prijel Andrej, ki jih je namesto v sedanjost odpeljal dale\xc4\x8d v prihodnost. Otroci so se tam sre\xc4\x8dali s \xc4\x8dudnimi bitji, roboti, ki so imeli lete\xc4\x8de avtomobile in ki so govorili robotsko. Mojca se je tako razburila, da je Miho hitro potegnila v \xc4\x8dasovni stroj in le-tega pognala nazaj v preteklost. Noben od njiju pa ni ugotovil, da v kabini ni Andreja. Ko sta prispela domov, sta opazila, da je Andrej ostal v prihodnosti. Hitro sta pognala \xc4\x8dasovni stroj in s sabo vzela \xc5\xa1e Mihinega psa \xc5\xa0nofa, saj bi jima lahko pri\xc5\xa1el prav pri re\xc5\xa1evanju prijatelja. Imela sta prav, saj so roboti mislili, da je \xc5\xa0nof njihov Kosmati bog. Andreja so le s te\xc5\xbeavo re\xc5\xa1ili in se kon\xc4\x8dno vkrcali v \xc4\x8dasovni stroj in se odpeljali._NEWLINE_Miha ni vedel, kako bi zgodbo kon\xc4\x8dal, zato so si Miha, Mojca in Andrej izmislili konec, kjer bi se \xc4\x8dasovni stroj pokvaril in pristal na Luni, kjer bi divjala vojna, \xe2\x80\xa6 in ko bi se vojna kon\xc4\x8dala, bi Miha Jazbin\xc5\xa1ek izdal superuspe\xc5\xa1nico z naslovom Naprej v preteklost.\n_START_SECTION_\nGlavne osebe\n_START_PARAGRAPH_\nGlavna oseba je Miha Jazbin\xc5\xa1ek, ki hodi v osmi razred osnovne \xc5\xa1ole. Miha je genialec, saj je pri svojih trinajstih letih sestavil prvi \xc4\x8dasovni stroj v Sloveniji, zato je bil Mojci, ki je stanovala v isti stolpnici kot Miha, tako zelo v\xc5\xa1e\xc4\x8d. In tudi Mihu je bila Mojca v\xc5\xa1e\xc4\x8d, saj je imela lepe svetle lasje in modre o\xc4\x8di. Spoznamo tudi Mihinega in Moj\xc4\x8dinega prijatelja Andreja, ki je hodil v peti razred. Na koncu spoznamo \xc5\xa1e Mihinega ku\xc5\xbea \xc5\xa0nofa, ki prijateljem pomaga, da se vrnejo nazaj v sedanjost.\n_START_SECTION_\nKnji\xc5\xbeevni prostor in \xc4\x8das\n_START_PARAGRAPH_\nKnji\xc5\xbeevni prostor je postavljen na razli\xc4\x8dna mesta, saj Miha in njegovi prijatelji potujejo skozi \xc4\x8das. Tako se znajdejo v \xc4\x8dasu Rimljanov, v \xc4\x8dasu Janeza Vajkarda Valvasorja, Ivana Cankarja, Franceta Pre\xc5\xa1erna, Adolfa Hitlerja in nenazadnje tudi v prihodnosti, kar Mihu in njegovim prijateljem prinese najve\xc4\x8d te\xc5\xbeav._NEWLINE_Celotna zgodba se odvije v kratkem \xc4\x8dasu. \xc4\x8ceprav otroci potujejo skozi razli\xc4\x8dna \xc4\x8dasovna obdobja, so v sedanjosti odsotni le kratek \xc4\x8das.\n_START_SECTION_\nJezik\n_START_PARAGRAPH_\nDelo Naprej v preteklost je proza, za katero je zna\xc4\x8dilen navaden in ne po posebnih obrazcih urejen jezik. Gre za zborni jezik, uporabljenih pa je tudi nekaj slengovskih besed.'